|  |
| --- |
| **Joh. 14:13,14; 15:16; 16:23**  **“... in die Naam van Jesus Christus.”** |

**Kinders** –kry jy alles wat jy jou Pa/Ma/Oupa/Ouma vra?

**<<Lees Joh. 14:13,14 / 15:16 / 16:23 >>**

Hoe sluit jy jou gebede af?

Die meeste van ons het een of ander gewoonte, en die mees algemene is seker “nie uit verdienste nie, maar alleen uit genade”, of nog meer algemeen, “in die Naam van Jesus Christus”.

En dit is goed, jy sou selfs kon sê dit hoort so.

Maar dan moet ons verstaan waarom ons dit doen en dit nie bloot uit gewoonte doen nie. Dit moet betekenis hê en nie maar net nog ŉ standaard gebedsrympie word nie. Of erger, iets waarmee jy die verhoring van jou gebed wil “aanhelp” nie.

Jy het sekerlik ook al dinge in gebed gevra “in die Naam van Jesus Christus” wat God nie gegee of laat gebeur het nie.

En tog sê Jesus baie duidelik dat as ons iets in sy Naam vra, dan sal Hy dit doen? Wat maak ons met hierdie dilemma?

Hy sê dit, maar ons het baie voorbeelde waar Hy dit nie doen nie, al het ons gebid “in die Naam van Jesus Christus”.

My Oupa het gesê dat wanneer God se openbaring in die skepping en in die lewe nie klop met die Bybel nie, dan is dit nie die Bybel wat fout is nie, maar my verstaan daarvan.

Die Bybel is onfeilbaar en altyd waar, maar my interpretasie is nie...

Ons moet reg verstaan wat Jesus bedoel het...

Ek wil dit eers logies beredeneer en verduidelik, daarna toets ons die verstaan terug in die tekste wat ons gelees het, voordat ons na enkele voorbeelde kyk.

“Wat is in ŉ Naam” sou mens kon vra?

Toe ons eerste kind op pad was, moes ons natuurlik ŉ naam vir hom kies. Hanlie het my laat begaan met die formele familiename – Jacobus Andries Jacob Burger.

Maar ŉ noemnaam was nie so maklik nie – altans nie vir my nie. Hanlie wou nie Kobus of Koos nie, en twee Andriesse in een huis sou te erg wees. Haar logiese keuse was “Jaco”.

Vir my was dit egter ŉ probleem – want ek het ŉ ander Jaco geken waarvan ek regtig nie baie gehou het nie. Heen-en-weer het ek gestoei en uiteindelik maar bes gegee. Ek het nie geweet hoe ek verby my negatiewe konneksie met die naam sou kom nie.

Maar toe ek daardie bondeltjie mens die eerste keer vashou en hom op sy naam, Jaco, aanspreek – toe was daar geen probleem nie.

Die naam is belangrik, maar dit staan nie alleen nie – die naam word die persoon. Nooit het ons seun Jaco my aan my vorige ondervinding laat dink nie.

Jaco was en is my seun – en die naam was en is soos musiek in my ore want dit gaan oor baie meer as die naam, dit gaan oor hom as persoon.

Die naam verteenwoordig eintlik die persoon, die naam is die persoon self.

Ons het gesing van “die Here se Naam so hoog in heerlikheid”. Daarmee het ons tog nie bedoel dat sy Naam met neonligte hoog teen ŉ gebou skyn nie – ons bedoel dat Hy, die Here sélf hoog in heerlikheid is.

Toe ons gesing het dat ons sy Naam opreg moet eer, het ons bedoel dat ons God sélf moet eer.

En netnou gaan ons “prys sy Naam” sing, en daarmee bedoel ons prys Hom persoonlik.

En as jy ŉ dokument teken “in die naam van iemand”, dan doen jy dit namens daardie persoon self – want sy naam is hyself. Dan is jy sy verteenwoordiger wat dit doen in sy hoedanigheid, “in sy naam”. Dit is asof hy dit self doen, want jy doen dit “namens hom” of “in sy naam”.

So is dit ook as Jesus sê dat ons iets “in sy Naam” vra.

Ons vra namens Hom, ons vra in sy plek, ons vra wat Hy sou gevra het, ons vra iets wat pas by wie Hy is en wat sy oogmerke is.

En as ons iets vra wat Hy sou vra, dan belowe Hy sal Hy dit doen.

Om iets “in die Naam van Jesus Christus” te vra is nie ŉ towerformule aan die einde van ŉ gebed wat God in ŉ hoek probeer kry dat Hy dit wat ons vra moet doen nie!

Waarom sou ons dit dan sê?

Voordat ons by die spesifieke tekste kom, eer in die algemeen is dit

sekerlik om duidelik te erken dat ons geen ander aanspraak het om met God te praat nie, as deur die versoening wat Jesus Christus bewerk het nie.

Sonder Hom, durf ons dit nie naby God te waag nie. Daar is niemand en niks anders wat ons hierdie toegang tot God kan gee nie. Self het ons geen waarde of verdienste of regte waarop ons voor God kan aanspraak maak nie.

Dit is enkel en alleen op grond van Christus se verdienste wat ons dit waag, of liewer, wat ons met vrymoedigheid direk met ons Hemelse Vader kan praat.

Ons harte kan uitstort – ons benoudhede, ons vreugdes, ons behoeftes, ons dankbaarheid en ons lofprysing.

Ons kom sonder vrees en skaamte voor ons Vader in die liefde en gehoorsaamheid, in die geregtigheid van Jesus Christus,

ons praat met God “in die Naam van Jesus Christus.”

Om dan iets “in sy Naam te vra” soos die teksgedeeltes bedoel, is om iets namens Hom te vra wat die Koninkryk van God sal opbou en uitbou. Dit is om iets te vra wat God sal verheerlik.

Kom ons kyk spesifiek na die drie tekste wat ons gelees het. ***(Kyk saam in jou Bybel)***

Onthou altyd dat ons nie ŉ vers op sy eie moet probeer verstaan nie. Die konteks is bepalend vir die teks. Die situasie of die verband waarbinne die teks woorde staan, is belangrik om die teks reg te verstaan.

Joh. 14:13,14

Van v. 1 af vertel Jesus vir sy dissipels dat Hy binnekort weggaan en dat Hy nie meer by hulle sal wees nie. Hulle is ontsteld en verward en Hy praat hulle moed in.

Hy sê in v. 12 dat wie in Hom glo ook sal doen wat Hy gedoen het, en selfs groter dinge. En dan sê Hy as hulle “iets in sy Naam vra”, sal Hy dit doen.

Waarvan praat Hy as Hy dit sê?

Hy praat nie oor hoeveel donkies hulle het en hoe gesond hulle is nie.

Hy praat oor die dinge wat Hy gedoen het en wat hulle wat glo ook sal doen.

“Vra wat ek sou gedoen het, en ek sal dit doen” is wat Hy sê.

Hy gee ook die rede daarvoor – “*sodat die Vader deur die Seun verheerlik kan word.”*

Vra wat ek sou doen om die Vader te verheerlik, en ek sal dit doen om daardeur die Vader te verheerlik. Vra enigiets wat die Vader sal verheerlik, en ek sal dit doen.

Dit gaan nie oor die gelowige se persoonlike lewe en begeertes en nood nie – dit gaan oor die verheerliking van God. Vra dit en Jesus sal dit doen.

Joh. 15:16

Die hoofstuk begin met Jesus wat die beeld van ŉ wingerdstok gebruik. Hy sê dat Hy die ware wingerdstok is en sy dissipels, ons wat glo, is die lote. Ons moet in Hom bly sodat ons vrugte kan dra. Hy vertel dat dit is hoe Hy in sy Vader is en dat ons so in Hom moet wees, en dat ons mekaar moet liefhê soos wat Hy ons liefhet.

Dan in v. 16 sê Hy dat Hy ons uitgekies het en aangestel het om vrugte te dra wat sal hou. So, sê Hy sal die Vader alles gee wat ons in sy Naam vra.

Waaroor gaan dit?

Dit gaan nie oor herstel van siekte nie, dit gaan nie oor karre en pryse wen en vakansies nie.

Dit gaan oor gelowiges wat vrugte die wingerdstok se vrugte dra.

“Só” of “sodat” of “daarom” sal die Vader gee wat ons ook al in Jesus se Naam vra.

Vra om sy vrugte te dra, vra dat Hy al duideliker in jou sal wees en jy in Hom,

vra dit in sy Naam en die Vader sal dit vir jou gee.

Joh. 16:23

IN v. 16 sê Jesus weer vir sy dissipels dat Hy weggaan, dat hulle Hom nie sal sien nie, maar later tog weer. Hulle verstaan nie, hulle is verward en hartseer.

Hy troos hulle dan en sê dat hulle droefheid in vreugde sal verander, soos ŉ vrou se swaarkry in geboorte verander in vreugde as die kindjie klaar gebore is.

Julle sal nie meer hartseer wees nie, en hulle sal verstaan sê Hy.

En dan: Wat julle ook al in my Naam sal bid, sal die Vader vir julle gee.

Waaroor praat Hy?

Nie oor die blydskap van ŉ voorspoedige en ŉ veilige land nie...

Die vreugde om Hom weer te sien. Hy sê dit direk – *“Bid en julle sal ontvang”* – waarom? *“sodat julle blydskap volkome kan wees.”*

Watter blydskap? Die blydskap om nie hartseer en alleen te wees nie, maar om Jesus te sien en daaroor bly te wees.

Vra “in my Naam”, vra namens My, vra wat Ek sou gevra het,

om die blydskap te ontvang om Jesus te ken, om naby Hom te wees,

om eendag volkome in sy teenwoordigheid te wees –

vra dit “in my Naam” en julle sal dit ontvang.

Dit is wat Jesus bedoel – en het jy gesien dat dit nie maar my opinie is nie, maar dat dit duidelik is uit die konteks van hierdie gedeeltes?

Daar is sekerlik baie voorbeelde hiervan, ek deel die volgende drie:

1) Dis wat Jesus geleer het in die “Ons Vader” gebed – *“Laat Naam geheilig word, laat U koninkryk kom, laat U wil geskied...”*

2) Dit is presies hoe Hy gebid het daar in Getsemane – “nie wat Ek wil nie, maar laat U wil geskied”,

doen wat nodig is om U te verheerlik,

doen wat nodig is om U koninkryk te laat kom,

doen wat nodig is dat mense die blydskap van versoening met God mag ontvang.

3) Dit is wat die gemeente in Jerusalem gedoen het toe die Joodse Raad hulle vervolg het omdat hulle Jesus as die Christus verkondig het:

Hand. 4:29-32 *29“En nou, Here, kyk hoe dreig hulle ons.*

*Gee dat u dienaars met volle vrymoedigheid u woord sal verkondig. 30Laat u hand genesing bring, en laat daar tekens en wonders plaasvind deur die Naam van u heilige Dienaar, Jesus.”*

En toe?

*31Nadat hulle gebid het, het die plek waar hulle bymekaar was, geskud. Hulle is almal met die Heilige Gees vervul en het met vrymoedigheid die woord van God verkondig.*

*32Die groot getal wat gelowig geword het,*

Iemand stel dit so - Die doel van gebed is nie die vervulling van eie versoeke nie, dit is die verheerliking van God.

Die blote feit dat ons in afhanklikheid tot Hom bid is reeds verheerliking – dit erken die versoening wat Hy deur Christus bewerk het, dit erken die nuwe lewe wat die Heilige Gees in ons gewek het, die erken sy almag en sy voorsiening.

Maar ook wat ons vra moet gefokus wees op wat Jesus sou vra sodat die Seun die Vader verheerlik.

Mag ons dan nie bid vir ons behoeftes en begeertes nie?

Natuurlik mag ons en moet ons. Dis tog wat die Heilige Gees deur Paulus laat opteken het in Fil. 4:6, 7: *6Moet oor niks besorg wees nie, maar maak in alles julle begeertes deur gebed en smeking en met danksegging aan God bekend. 7En die vrede van God wat alle verstand te bowe gaan, sal oor julle harte en gedagtes die wag hou in Christus Jesus.*

En as jy dit vra “in die Naam van Jesus Christus” dan erken jy daarmee dat Jesus die enigste rede is waarom jy die vrymoedigheid het om so met die Vader te kan praat.

Jy erken dat jy sonder vrees en sonder skaamte met geloofsvertroue en verwagting jou nood en begeertes voor Hom kan uitstort.

Maar Hy belowe nie om dit alles te doen nie, Hy beloof wel dat Hy vrede in jou hart en jou gedagtes sal bring. Of Hy jou versoek laat gebeur of nie.

Maar Br en Sr, daar is soveel groter en belangriker dinge as my nood en begeertes.

Ek en my dinge verdwyn in nietigheid teenoor die Koninkryk van God,

teenoor die verheerliking van God en

teenoor die vreugde van mense wat Jesus weer sien in versoening.

Laat ons dan met vrymoedigheid en sonder ophou daarvoor vra “in Christus se Naam”, namens Hom, laat ons vra wat Hy sou vra – want Hy belowe dat Hy dit sal gee.

Sodat die Seun die Vader verheerlik,

sodat gelowiges vrugte sal dra wat hou,

sodat mense die blydskap van verlossing in Christus sal ontvang.

Joh. 16:24b, *“Bid, en julle sal ontvang, sodat julle blydskap volkome kan wees.”*

Amen